### Beslutning

Godkendt.

### Sagsfremstilling

## Resume og sagens baggrund

I tilknytning til en landzonetilladelse og ansøgning om byggetilladelse til opførelsen af en ny bygning på ejendommen [adresse] 9, 4470 Svebølle, kræves der en afklaring af vejforholdende i området. Administrationen har i den forbindelse modtaget en ansøgning om henholdsvis oprettelsen af en ny privat fællesvej nordøst om ejendommen [adresse] 9, og efterfølgende en nedlæggelse af cirka 170 meter kommunevej på [adresse] sydøst omkring ejendommen.

## Indstillinger

Chefen for Vej, Ejendom og Affald indstiller,

1. at der kan oprettes en ny privat fællesvej nordøst om avlsbygningerne på [adresse] 9 som vist på principskitsen i Bilag 1 og med nedenfor nævnte vilkår,
2. at der efterfølgende kan nedlægges et stykke kommunevej på [adresse] med nedenfor nævnte vilkår og efter en forudgående otte ugers høring, og
3. at det nedlagte vejareal overdrages til ejeren af [adresse] 9 i den tilstand som vejen har på overdragelsestidspunktet.

## Behandling

Teknik- og Miljøudvalget.

## Sagsfremstilling

Ejeren af [adresse], 4470 Svebølle, har ansøgt Kalundborg Kommune om tilladelse til at nedlægge en del af den offentlige vej [adresse], og at denne erstattes med en ny privat fællesvej.

Kalundborg Kommune har den 17. juni 2021 meddelt landzonetilladelse og dispensation fra søbeskyttelseslinjen til, at der kan opføres et nyt stuehus på [adresse] 10 i [adresse] (matr.nr. 1a, [adresse]., [adresse]). Med henblik på en udnyttelse af landzonetilladelsen og en efterfølgende byggetilladelse skal der derfor findes en løsning i forhold til de vejmæssige forhold i området.

Lovgrundlag og proces

I henhold til vejloven er det Kommunalbestyrelsen, der bestemmer hvilke nye kommuneveje, der skal anlægges, og hvilke kommuneveje, der skal flyttes, nedklassificeres eller nedlægges. Ifølge Kalundborg Kommunes delegationsplan er kompetencen til disse beslutninger delegeret til Teknik- og Miljøudvalget.

En beslutning om nedlæggelsen af en offentlig vej skal træffes på baggrund af en samlet trafikal vurdering, og nedlæggelsen skal kunne begrundes i kommunens overordnede trafikale planlægningsstrategi. Det må ikke kun være begrundet i økonomiske forhold.

En vej skal opretholdes, hvis den er den eneste adgangsvej til en ejendom eller af anden grund er væsentlig for en ejendom, og der ikke samtidigt etableres en anden vejadgang. Dette betyder, at der, før kommunen kan nedlægge en kommunevej, skal være etableret en anden adgangsvej til de berørte grundejere.

Nedlæggelsen af en kommunevej kræver som udgangspunkt en 4-årig høringsfase forud for, at der kan træffes endelig afgørelse om nedlæggelsen. Denne frist kan dog fraviges, hvis samtlige berørte parter er enige heri. Der vil dog altid skulle foretages en offentlig høring og en partshøring på minimum 8 uger, hvor det vil være muligt at stille krav om vejens opretholdelse.

Der skal samtidig tages stilling til, hvem der skal være den fremtidige ejer af vejarealet, samt hvem der skal have vejret til den nye vej.

Hvis en ejer af en berørt ejendom ønsker vejen opretholdt som vejareal, og Teknik- og Miljøudvalget afviser dette, kan sagen kræves indbragt for taksationsmyndigheden.

Efter endt høring og afhængigt af eventuelle indkomne høringssvar vil Teknik- og Miljøudvalget kunne træffe den endelige beslutning om nedlæggelsen af vejen.

Den konkrete sag

Den kommunale vej [adresse] har fra gammel tid været adgangsvej til [adresse]. Kirken vil få en ny adgang via den private fællesvej nordvest om avlsbygningerne på [adresse], som vist på principskitsen i Bilag 1. Administrationen vurderer derfor, at vejadgangen til kirken ikke vil blive forringet.

Ligeledes vurderer administrationen, at den nye løsning ikke vil forringe offentlighedens adgang til naturen, som beskrevet i Naturbeskyttelsesloven.

Den strækning, der vil blive nedlagt, er vist på principskitsen i Bilag 2.

Teknik- og Miljøudvalget råder frit over det nedlagte vejareal, og der skal derfor samtidig tages stilling til, hvad der skal ske med det nedlagte vejareal. Administrationen foreslår, at arealet overdrages til ejeren af [adresse] 9 i den tilstand, som vejen har på overdragelsestidspunktet.

Ejeren af det nye vejareal, der etableres som privat fællesvej, er ejeren af [adresse] 9, og det vurderes, at det er ejendommene matr. nre. 1a og 10, [adresse]., [adresse], der fremtidigt skal have vejret til den nye private fællesvej.

Teknik- og Miljøudvalget har ansvaret for den matrikulære berigtigelse og de ændrede ejendomsretlige forhold i forbindelse med, at en del af kommunevejen nedlægges som kommunevej. Det foreslås, at udgifterne hertil pålægges ansøgeren.

Forslag til vilkår

Administrationen foreslår, at der i forbindelse med nedlæggelse af den offentlige vej stilles følgende vilkår:

At der udlægges og anlægges en ny adgangsvej til de berørte ejendomme, inden der træffes endelig afgørelse om nedlæggelsen af en del af kommunevejen [adresse], svarende til det på Bilag 2 viste areal.

At den nye vejadgang etableres som privat fællesvej i samme stand og beskaffenhed, som ville kræves, hvis det var den eksisterende kommunevej, som blev nedklassificeret til privat fællesvej, og at den nye adgangsvej skal godkendes af Kalundborg Kommune, både hvad angår vejudlæg og anlæg.

At den nye adgangsvej udlægges i mindst 5,00 meters bredde i henhold til gældende vejregler.

At den nye adgangsvej anlægges i mindst 4,00 meters bredde med en bæreevne til tung færdsel i henhold til gældende vejregler.

At der udarbejdes dokumentation for opbygning, kørekurver med mere for den nye adgangsvej.

At der tinglyses servitut om vejret for de berørte parter.

At ansøgeren betaler for samtlige udgifter til nedlæggelsen af den pågældende del af kommunevejen.

At ansøgeren betaler for anlæg af ny adgangsvej, herunder matrikulære ændringer, tinglysning af servitutter med mere, da det er ansøgeren, som ønsker ændring af vejforholdene.

Den videre proces

Den påtænkte beslutning sendes i høring i otte uge. Herefter fremlægges sagen på ny med henblik på en endelig vedtagelse.

## **Økonomiske konsekvenser**

Ingen økonomiske konsekvenser.